Det er ikke just fordi, at det vrimler med helt nye og konkrete tiltag i regeringens udenrigs- og sikkerhedspolitiske strategi, der præsenteres i morgen.

Men på ét punkt gør V-LA-K-regeringen det klart, at den ønsker at afsætte et bestemt antal kroner og øre. På finansloven for 2018 vil den under udviklingsbistanden øremærke 75 millioner kroner til en såkaldt udsendelsespulje, der skal gøre det nemmere at sende afviste asylansøgere hjem.

»Det handler om at bane vejen for, at hjemlande vil tage imod de afviste asylansøgere, der ikke har ret til lovligt ophold i Danmark«, siger udviklingsminister Ulla Tørnæs.